**Lo Dupiò**

Lo Dupiò n'a pas arren a díder contra lo son S.T.O. en Germania. Tribalhèva, la-bas en çò d'un çurgent. I avè aprés a condúser, e lo çurgent, tot dimenge matin, li hadè escotar disques en bèth desjunar dab eth. Per malur, los Alemands avèn perdut la guèrra e divó se'n tornar a soa casi shetz de nat estat e shetz nat sòu. Sabè pas çò que podèn trobar de tan bèth en França. Mèi de quaranta quilomètres a bicicleta tot matin per anar au tribalh, e pas mens tot desser. A la longa, ua fin d'agòr, que s'èra maridat dab ua hemna qui damorèva pas tròp lunh de l'usina, la Paula, dijà mair d'un

bastard. Com los auts de l'usina qu'avó un nin tot an. I avè pas de qué se plànher d'aqueth costat. Eth tanben, qu'aimèva mélher aver un tinèu meilèu que de har un òmi tot sol.

« Qu'an atau, au mens, ua hemna d'assegurada, que non pas se crebar a galopar per pèth de castanha! » Mès de víver dab los ancians, lo bèu-pair, e son pair ad eth, l'ostau vinó estret. E qu'anèvan díver mudar, se trobar tribalh en un aut lòc.

L'aut camion, lo vielh, un T55 que caid tostemps en pana.

Qu'es lo Bellòc qui condús. Pr'amor qu'es arribat en darrèr a l'usina. Lo Dupiò, eth, qu'a dret au Berliet nau qui n’a pas de ressòrts doblats, se's tròba, e qu'es tostemps lo cas, que circulèssi en suscarga. Lo Bellòc qu'a mèi de cóishes que lo Dupiò, mès que s'es escadut d'un loguèr mèi important, dab chais, cort de bestiar, bòrda deu hen e de las maneitas.

Quan lo pipin de la Paula es mòrt, lo Bellòc qu'i èra, e qu'entenó har lo Dupiò qui dishó en bèth anar véder lo praube gent suu leit dab lo capèth : « Adara, diuram pas mudar.

Vam aver pro de plaça. » E lo Bellòc que seguí tanben l'enterrament ond èra ocupat. Lo mèste de l'ostau qu'èra au linçòu mortuari dab lo patron de l'usina e los dus limaires.

Comencè de plàver. Autanlèu lo mèste s'arrequilhè e demandè que pleguèssin lo linçòu negue com nau, en tot cas hòrt bon enqüèra. L'escotèn pas, e qu'estó ua seguida nega de gent, un quilomètre o dus, dinc a la glisa, devath ua plugèira de praube.

Pendènt la missa, per pas pèrder temps, lo representant de Berliet qu'es anat trobar lo patron suu banc. Estó question d'ua represa, mès an pas digun tròp comprés. An pas sabut arren d'aut. Dab la pluja espessa, tot d'un còp, lo curat qu'a benedit viste lo monde au segrat. La sirena de l'usina que

nhaulèva just au moment que lo taüc eslissèva tot doç dens lo trauc. Lo contramèste e un conselhèr que rectifièn l’òra a la montra. Lo representant s'èra escapat.

Dempús aqueth jorn lo Bellòc que planh mèi sovent lo son ulcèra e lo son braç. Li cau un òmi de mèi entà cargar potèus e que dèisha lo bas de las pilas au Berliet pr'amor de la hautor deu platèu au T55. L’utís caid mèi sovent en pana. Uei, un ressòrt, un aut jorn un pneu. « Veiratz, anarà pas mèi

hòrt lunh. » A çò que diden, d'auts conductors se serén presentats au burèu de l'usina dab fichas de la Man d'òbra. Lo Bellòc es anat har la nhaunhèra au burèu. L'an pas renviat.

Qu'atenden benlèu que se n'ani d'eth avant entà s'esparanhar l'indemnitat deu preavís.

A los enténer, avón pas lo temps de s'esplasmar.

Dempús quauqua setmana, l'equipa deu Berliet s'enten dab la deu T55. S'arrèstan amassa a onze òras a l'aubèrja.

Se meten amassa per pas arribar a l'usina sonque au pic de l'òra-dèisha.

Aquesta ambrada, vrai qu'es, la rota es estreta e boçuda. Tot d'un còp lo T55 demanda a passar davant au Berliet, que'u dobla au ras deu pont, li frena sec davant. Lo Berliet hadó un esmiraglant virabòc dens lo cròt de l'arriu.

E ua pausa après, crits de la hemna, qui lairèva la boca aubèrta, lo nòm de son òmi : « Dupiò ! Dupiò !! »